ภาสิต ลี้สกุล เลือดใหม่ใน...TRC
&#8220;ภาสิต ลี้สกุล&#8221; ผู้อำนวยการสายงานพัฒนาโครงการและการลงทุน บริษัท ทีอาร์ซี คอนสตรัคชั่น (TRC) บุตรชายของ &#8220;สมัย ลี้สกุล&#8221; ประธานเจ้าหน้าที่บริหาร TRC
30 ม.ค. 2556

“ภาสิต ลี้สกุล” ผู้อำนวยการสายงานพัฒนาโครงการและการลงทุน บริษัท ทีอาร์ซี คอนสตรัคชั่น (TRC) บุตรชายของ “สมัย ลี้สกุล” ประธานเจ้าหน้าที่บริหาร TRC
หนุ่มวัย 30 ปี ที่เพิ่งเข้ามาทำงานในบริษัทนี้ย่างปีที่ 5 จากจุดเริ่มต้นแบบพนักงานระดับ 4 เจ้าหน้าที่วิเคราะห์การเงินฝ่ายพัฒนาโครงการและการลงทุนเงินเดือน 2.8 หมื่นบาท เมื่อปี 2552
เขาใช้เวลาถึงปีกว่าจึงได้เลื่อนระดับเป็นผู้ช่วยผู้อำนวยการ และเพิ่งได้รับแต่งตั้งเป็นผู้อำนวยการเมื่อปี 2554
เรียกได้ว่าเรียนรู้งานจนครบถ้วนกระบวนการไต่เต้าขึ้นมาถึงระดับนี้ ปัจจุบันนอกจากงานที่ทำในหน้าที่แล้ว ยังต้องเรียนรู้เรื่องภาพรวมการดำเนินงานของบริษัทเพื่อบ่มเพาะตัวเอง
“ความรับผิดชอบผมมากกว่าตำแหน่ง ถ้าเป็นผู้นำองค์กรต้องตัดสินใจอย่างรวดเร็ว แต่ถ้าในฐานะนักวิเคราะห์การเงินต้องรอบคอบ ผมต้องทำทั้งสองอย่าง”
เขาเล่าว่า สำหรับบริษัทรับเหมาก่อสร้างการบริหารจัดการที่ยากที่สุด คือ การได้งานที่ทำกำไร เพราะมีเรื่องที่มองไม่เห็นเยอะ เรื่องที่หนักใจคือได้งานมาแล้วยังไม่ได้ใบอนุญาตก่อสร้าง ต้องขอใบอนุญาตให้ได้ มิเช่นนั้นเข้าหน้างานไม่ได้ งานล่าช้าต้องเสียค่าปรับ
ดังนั้น ต้องมีหลักการในการรับงาน คือ ต้องมีกำไร คือ ทำในสิ่งที่ถนัดคือ งานก่อสร้าง วิศวกรรม วางท่อ ก่อสร้างโรงงาน
ภาสิต กล่าวว่า TRC เป็นผู้รับเหมาก่อสร้างเฉพาะท่อโรงงานอุตสาหกรรม ที่มีอัตรากำไรขั้นต้นประมาณ 15% อัตรากำไรสุทธิ 8% คู่แข่งส่วนใหญ่เป็นต่างชาติที่ต้นทุนสูงกว่า
ปีนี้ TRC คาดว่าจะมีรายได้ทะลุ 5,000 ล้านบาท เติบโตเกิน 20% จากปี 2555 ที่คาดว่าจะทำได้เกิน 4,000 ล้านบาท ช่วง 4 ปีที่ผ่านมาเป็นช่วงที่บริษัทเติบโต ภายหลังเข้าตลาดหลักทรัพย์เอ็มเอไอมาตั้งแต่ปี 2548
บริษัทรับวางท่อก๊าซให้เครือ ปตท. และนิคมอุตสาหกรรมต่างๆ ส่วนงานต่างประเทศได้รับงานรับเหมาก่อสร้างที่ประเทศโอมาน ที่มีอัตรากำไรดีกว่างานรับเหมาก่อสร้างในประเทศแต่มีความเสี่ยงมากกว่า
เขาจบชั้นมัธยมศึกษาตอนปลายที่สหรัฐ จากนั้นเรียนต่อปริญญาตรีสาขาเศรษฐศาสตร์การเงินที่มหาวิทยาลัย Bentley สหรัฐ ก่อนที่จะจบปริญญาโทสาขาบริหารธุรกิจการเงินที่มหาวิทยาลัย McCallum Graduate School of Business สหรัฐเช่นเดียวกัน
เขาเริ่มงานแรกตั้งแต่ยังเรียนไม่จบปริญญาโท โดยขอเข้าทำงานโดยไม่รับเงินเดือนที่ บีทียู เวนเจอร์ สหรัฐ ทำงานได้ 6 เดือน เมื่อจบปริญญาโทได้วีซ่าพิเศษทำงาน 1 ปีในฐานะนักวิเคราะห์การเงินที่บริษัทดังกล่าว ก่อนที่จะกลับมาช่วยบิดาทำงานที่ TRC
เขามีน้องสาวที่จบกลับมาช่วยบิดาในฝ่ายประชาสัมพันธ์องค์กรในวัยไล่เลี่ยกัน
ยามว่างหนุ่มคนนี้ชอบตีเทนนิสและตีกอล์ฟ เคยตามบิดาไปเล่นโยคะร้อน ประมาณ 10 ครั้งแต่มีอันต้องล้มเลิกไปเพราะหันไปเอาดีในกีฬาที่ตัวเองชอบ
หนุ่มหน้าตาดีและขี้เล่นคนนี้ยังโสด สาวใดสนใจไปเยี่ยมได้แถวหน้างานก่อสร้าง...ถ้าทนแดดทนลมได้...จะรับไว้พิจารณา